Сноубордым ди медалхэм хегъахъуэ
Сочэ щекIуэкI Олимпиадэ хужьым и иужьрей махуитIым ди медаль бжыгъэм нэхъыбэу хэзыгъэхъуар нэхъапэм зэи ехъулIэныгъэ щыдимыIа сноубордырщ.
Олюнин Николай Вэсэмахуэ зэхэта цIыхухъухэм я зэпеуэм ди къэралыр зы медали щыщыгугъыртэкъым. Аращ Олюнин Николай етIуанэ увыпIэр къызэрихьар псоми телъыджэ щIащыхъуар, езыри абыхэм яхэту. Ди сноубордистым япэ къищыфар мы спорт лIэужьыгъуэм щытепщэ франджы Вольтье Пьер и закъуэщ. Зи зэфIэкIыр лъагэ дыдэ США-м щыщ Дейбольд Алекс Олюниным иужь къринэфащ.
Дыгъуасэ телъыджэм пищащ. США-м кърагъэIэпхъукIыу Урысей Федерацэм и щIыхьыр ихъумэну Сочэ къагъэкIуа Уайлд Вик дыщэ медалыр къытхуихьащ. Абы и щхьэгъусэ Заварзинэ Алёнэ и Iэр зэрыкъутам хуэдэу цIыхубзхэм я зэпеуэм ещанэ щыхъуащ.
ЛыжэкIэ гуп зэпеуэ спринтым Вылегжанин Максимрэ Крюков Никитэрэ дыжьын медалхэр къыщахьащ. Абы пашэныгъэр щызыIыгъа нэмыцэ спортсменыр финишым къэсыпауэ джэлащ икIи ди щIалэхэм ар Iэзэу къагъэсэбэпащ. АрщхьэкIэ финнхэр япэ ирагъэщащ.
Зэхьэзэхуэм и иужьрей махуэхэр яхуэфIащ Норвегием икIахэм. Абыхэм дыщэ медалищрэ зы дыжьынрэ къахьащ икIи зи ехъулIэныгъэхэм жэз медалитI фIэкIа хэзымыгъэхъуэфа, ауэ официальнэу щымыт гуп зэпеуэм иджыри къэс пашэныгъэр щызыIыгъа Германием щхьэщыкIащ.
Уайлд Вик ЕтIуанэ Олимп чемпион Сочэ щиIэ хъуащ Словением. Бгым лыжэ- кIэ къежэхынымкIэ цIыхубзхэм я зэпеуэм Мазе Тинэ щытекIуащ.
ЛъэрыжэкIэ къызэдэжэнымкIэ Голландием я спортсменхэм хуэдэ дунейм зэрытемытыр иджыри зэ наIуэ хъуащ. ЦIыхухъухэр километри 10-кIэ вэсэмахуэ къыщызэдэжам абыхэм увыпIэ нэхъыфIищри аргуэру (иджы еплIанэу!) яубыдащ.
Шорт-трекымкIэ цIыхубзхэм я эстафетэм пашэныгъэр къыщахьащ Кореем икIахэм. Абыхэм къакIэлъокIуэ Канадэмрэ Италиемрэ.
Америкэм и Штат Зэгуэтхэм щыщ Вайс Дэвид фристайлымкIэ цIыхухъухэм я зэпеуэм щытекIуащ. АдэкIэ Канадэмрэ Франджымрэ я лIыкIуэхэр щытщ.
Хоккеистхэм я зэхьэзэхуэм и финалым и Iыхьэ плIанэм дыгъуасэ щIидзащ. Япэ зэIущIэм Швецием и командэ къыхэхам 5:0-у Словениер щыхигъэщIащ. Скандинавхэм адэкIэ хьэрхуэрэгъу къахуэхъун хуейт Урысей Федерацэмрэ Финляндиемрэ я командэ къыхэхахэм я зэпэщIэтыныгъэм щытекIуэр. Къэралыр зэрыщыту зыкIэлъыплъа зэIущIэр ди щIалэхэм ирагъэхьащ — 3:1.
Хьэтау Ислъам.
